Toshkentda O‘zbekiston-Xitoy hukumatlararo hamkorlik qo‘mitasining majlisi o‘tkazildi

Poytaxtimizda 30-oktabr kuni O‘zbekiston-Xitoy hukumatlararo hamkorlik qo‘mitasining navbatdagi majlisi bo‘lib o‘tdi. Bu haqda O‘zA xabar bermoqda.

 Foto © uzreport.uz
Tadbirda O‘zbekiston va Xitoyning tashqi iqtisodiy aloqalar, moliya, savdo-sanoat, sarmoya, iqtisodiyot, energetika, xavfsizlik, fan va texnika, qishloq xo‘jaligi, transport va transport kommunikatsiyalari, madaniyat kabi sohalar uchun mas’ul vazirlik va idoralari, kompaniya va konsernlari rahbarlari ishtirok etdi.
Anjumanda O‘zbekiston Respublikasi Bosh vazirining birinchi o‘rinbosari, O‘zbekiston-Xitoy hukumatlararo hamkorlik qo‘mitasi hamraisi Rustam Azimov O‘zbekiston bilan Xitoy o‘rtasidagi hamkorlik barcha yo‘nalishlarda izchil rivojlanib borayotgani, bunda ikki davlat rahbarlarining uchrashuvlarida erishilgan kelishuvlar muhim huquqiy asos bo‘lib xizmat qilayotganini alohida ta’kidladi.
O‘zbekiston bilan Xitoy o‘rtasida iqtisodiy sohada eng ko‘p qulaylik yaratish tartibi amal qilmoqda. O‘zaro tovar ayirboshlash hajmi 2012-yilda 3,4 milliard AQSh dollariga yetdi. Joriy yilning birinchi yarmi yakunlariga ko‘ra, mazkur ko‘rsatkich 2,3 milliard dollarni tashkil etdi. Bu o‘tgan yilning shu davriga nisbatan 59 foiz ko‘pdir. O‘zbekistonda Xitoy sarmoyasi ishtirokida tuzilgan 455 qo‘shma korxona faoliyat yuritmoqda. Ularning 70tasi yuz foiz Xitoy sarmoyasi asosida tashkil etilgan. Yurtimizda Xitoyning 71 kompaniyasi vakolatxonasi ishlab turibdi.
Xitoy kompaniyalari yurtimizdagi uglevodorod konlarini qidirish va qazish ishlarida ishtirok etmoqda. Xitoy Milliy neft-gaz korporatsiyasi (CNPC) nafaqat istiqbolli uglevodorod konlarini qidirish va ishga tushirish, balki Muborak gaz-kimyo majmuasida tabiiy gazni chuqur qayta ishlash loyihasini amalga oshirishda ham qatnashmoqda.
Muzokarada qo‘shma loyihalarni ishlab chiqish va amalga oshirish, sarmoyaviy, moliyaviy va texnikaviy hamkorlik, tadbirkorlik subyektlarining bevosita aloqalarini rag‘batlantirish, energetika, xavfsizlik, madaniyat, fan va texnikaga oid masalalar muhokama qilindi.